**femeie-uitare**

*Ursu Marian Florentin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

femeie-frunză am să te iau de

după umerii înalți

să te plimb goală

de gânduri

să-ți arăt clipele murind

la fiecare freamăt de singurătate

femeie-arbore am să te iau de talie

să te plimb suplă

printre poveștile mele rămuroase

mai triste, mai deșănțate

poate găsim potcoave de cai morți

să le aruncăm înapoi

în eternitate

femeie-uitare am să mă ascund

într-un plop ursuz

sau la sânul tău

dezvelit de candoare

să pot vedea dorința cum crește

izbucnind din izvoare